b'\n_START_ARTICLE_\nHektor in ribja usoda\n_START_PARAGRAPH_\nHektor in ribja usoda je pravljica slovenskega pisatelja Dima Zupana.\n_START_SECTION_\nO avtorju\n_START_PARAGRAPH_\nDim Zupan se je rodil 19.2.1946 v Ljubljani, kjer \xc5\xbeivi in ustvarja, ima status samostojnega kulturnega delavca. Napisal je \xc5\xbee ve\xc4\x8d kot 20 knjig, ve\xc4\x8dina izmed njih sodi v mladinsko in otro\xc5\xa1ko knji\xc5\xbeevnost. Poleg sve\xc5\xbee tematike ga odlikuje kar se da izviren pripovedni slog ter poseben odnos do otrok in mladine. Po njegovem so otroci majhni odrasli, ki jim sicer manjkajo izku\xc5\xa1nje, vendar meni, da so sposobni dojemati zapletene strani \xc5\xbeivljenja. Zupan je dokon\xc4\x8dal \xc5\xa1tudija prava, a ima od leta 1992 status svobodnega kulturnega delavca \xe2\x80\x93 pisatelja. \xc5\xbde njegov o\xc4\x8de, Vitomil Zupan, je bil znan pisatelj. Ko je za\xc4\x8del pisati, je sodeloval z Manco Ko\xc5\xa1ir, kateri je dal prebrati delo Prvi dan Drekca Pekca in Pukca Smukca. Le ta je bila nad delom navdu\xc5\xa1ena. Ko je dopolnil delo, je knjigo Trije dnevi Drekca Pekca in Pukca Smukca izdala Mladinska knjiga. Knjigi Trnovska mafija in Trnovska mafija drugi\xc4\x8d sta iz\xc5\xa1li leta 1992 in 1997, obe sta posve\xc4\x8deni h\xc4\x8derki Maji. Nastala je tudi tretja knjiga, Trnovska mafija \xe2\x80\x93 v tretje gre rado (2003). Zadnjo skupino Zupanovega ustvarjanja tvorijo \xc5\xa1tiri knjige kratkih zgodb: Ma\xc5\xa1\xc4\x8devanje stra\xc5\xa1ne juhice (1997), Maja \xc5\xbee ve (2002), Najbolj\xc5\xa1a flinta je dobra finta (2002) in Osica Maja (2004).\n_START_SECTION_\nInterpretacija besedila\n_START_PARAGRAPH_\nDvoj\xc4\x8dici Mija in Pija sta imeli rojstni dan. Kot darilo sta si za\xc5\xbeeleli imeti hi\xc5\xa1nega ljubljen\xc4\x8dka, vsaka svojega psa. Dru\xc5\xbeina se je odpravila na psarno k teti Rozi, ki je imela veliko psov razli\xc4\x8dnih pasem. Bilo je naklju\xc4\x8dje, da sta si za\xc5\xbeeleli enakega psa, zato so kupili samo enega. Kar precej te\xc5\xbeav sta imeli z vzgojo, saj je bil ku\xc5\xbea pravi nagajiv\xc4\x8dek. Zgodba opisuje prve dni njegovega samostojnega \xc5\xbeivljenja pri novi dru\xc5\xbeini.\n_START_SECTION_\nAnaliza besedila\n_START_PARAGRAPH_\nZgodbo opisuje prvoosebni pripovedovalec, pes Hektor. On je tudi najpomembnej\xc5\xa1a literarna osebnost, zaradi katere je zgodba nastala. Pripoveduje o kupcih, ki so ga kupili in o te\xc5\xbeavah, ki so jih imeli z njim. Tema je aktualna tudi danes, saj se veliko otrok odlo\xc4\x8da za psa, star\xc5\xa1i pa jim \xc5\xbeeljo izpolnijo \xc5\xa1e preden se pogovorijo o dol\xc5\xbenostih bodo\xc4\x8dih lastnikov. Problemi so opisani iz zanimivega zornega kota \xe2\x80\x93 kako pes do\xc5\xbeivlja vklju\xc4\x8devanje v novo dru\xc5\xbeino in kako spremlja dru\xc5\xbeinske pogovore, prepire, pogajanja. Dele\xc5\xbeni smo tudi marsikak\xc5\xa1nih nasvetov pred nakupom tovrstne \xc5\xbeivalske vrste. Zgodba je kratka, a zanimiva, duhovita, primerna za mlaj\xc5\xa1e otroke.'